Թիֆլիսի քաղաքագլուխները (գիրք)

«Թիֆլիսի քաղաքագլուխներ» (, ), Հայկական ճարտարապետությունն ուսումնասիրող կազմակերպության կողմից 2003 թվականին հրատարակված «ՀՃՈՒ գիտական ուսումնասիրություններ» շարքի թվով 5-րդ գիրքը (Գիրք Ե)։ Այն հեղինակել է հուշարձանագետ, պատմաբան, բանահավաք, Հայկական ճարտարապետությունն ուսումնասիրող հիմնադրամի երևանյան գրասենյակի ղեկավար Սամվել Կարապետյանը։ Տպագրվել է եռալեզու տարբերակով՝ հայերեն, անգլերեն և ռուսերեն։ Աշխատությունը ներկայացնում է Հարավային Կովկասի գլխավոր քաղաքներից մեկի՝ Թիֆլիսի քաղաքագլուխների (քաղաքապետների) պատմությունը, ինչպես նաև այդ համատեքստում Թիֆլիս (Թբիլիսի) քաղաքի պատմության առանցքային դրվագներ։ Գրքում շարադրված է մինչև 1917 թվականը շուրջ 800 տարիների ընթացքում Թբիլիսիում պաշտոնավարած 47 քաղաքագլուխների կենսագրական և նրանց պաշտոնավարության շրջանը լուսաբանող նյութեր։ Ներկայացված են նաև քաղաքի կառավարմանը, քաղաքային խորհրդին առնչվող տեղեկություններ։ Գրքում ներկայացված են նաև բովանդակությանն առնչվող արժեքավոր լուսանկարներ։

«Թիֆլիսի քաղաքագլուխներ» գիրքը հրատարակվել է Հայաստանի գիտությունների ազգային ակադեմիայի Պատմության ինստիտուտի գիտական խորհրդի երաշխավորությամբ և տպագրվել ՀՀ ԳԱԱ «Գիտություն» հրատարակչությունում։ Աշխատության հրատարակմանը նպաստել են Ռազմիկ և Վիոլետ Թադևսոյանները։

«Թիֆլիսի քաղաքագլուխներ» գրքի հրատարակումը Վրաստանի իշխանությունների և վրացական որոշ շրջանակների կողմից արժանացել է քննադատության։ 2003 թվականին գրքի շնորհանդեսի ժամանակ Հայաստանում Վրաստանի դեսպանության մշակույթի գծով կցորդ Նինո Ափցիաուրին ելույթի թույլտվություն է խնդրել և հայտնել, որ «Հայոսը և Քարթլոսը եղբայրներ են եղել, ինչպե՞ս կարելի է նման բան գրել»։

Տես նաև 
 Հայկական ճարտարապետությունն ուսումնասիրող հիմնադրամ
 Սամվել Կարապետյան

Ծանոթագրություններ 

ՀՃՈՒ գիտական ուսումնասիրություններ (գրքաշար)
Թբիլիսիի պատմություն
Հայերեն գրքեր
Անգլերեն գրքեր
Թբիլիսիի քաղաքապետներ
Գրքեր Հայաստանի պատմության մասին
2003 գրքեր
Հայ-վրացական հարաբերություններ